
R E F E R A T  DE  A P R O B A R E
privind constituirea Comisiei pentru analiza și soluționarea cererilor debitorilor care solicită stingerea unor creanțe fiscale, prin trecerea în proprietatea
 publică a Municipiului Brad a unor bunuri imobile

	Conform prevederilor art. 263 alin. 1  din Legea nr. 207/2015 privind Codul de procedură fiscală, cu modificările și completările ulterioare, „(1) […] creanţele fiscale administrate de organul fiscal local pot fi stinse, la cererea debitorului, oricând, cu acordul creditorului fiscal, prin trecerea în proprietatea publică a unităţii administrativ-teritoriale a bunurilor imobile reprezentând construcţie şi teren aferent, precum şi terenuri fără construcţii, după caz, chiar dacă acestea sunt supuse executării silite de către organul fiscal competent, potrivit prezentului cod.”
	În acest scop, organul fiscal, respectiv Municipiul Brad, transmite cererea debitorului, însoţită de propunerile sale, comisiei constituită, în conformitate cu prevederile art. 263 alin. 5 din același act normativ,  prin hotărâre a Consiliului Local al Municipiului Brad. 
	Prin aceeași hotărâre se stabilește documentaţia care însoţeşte cererea precum și conținutul cererii.
	Această comisie analizează cererea numai în condiţiile existenţei unor solicitări de preluare în administrare, potrivit legii, a acestor bunuri din care să rezulte că bunurile respective urmează a fi destinate uzului şi interesului public şi numai dacă s-a efectuat inspecţia fiscală la respectivul contribuabil. 
	Ulterior, comisia hotărăşte, prin decizie, asupra modului de soluţionare a cererii. În cazul admiterii cererii, comisia dispune organului fiscal competent, respectiv Municipiului Brad, încheierea procesului-verbal de trecere în proprietatea publică a bunului imobil şi stingerea creanţelor fiscale. 
	Comisia poate respinge cererea în situaţia în care bunurile imobile oferite nu sunt destinate uzului sau interesului public.
	Procesul-verbal de trecere în proprietatea publică a bunului imobil constituie titlu de proprietate.
   Bunurile imobile trecute astfel în proprietatea publică a Municipiului Brad sunt date în administrare în condiţiile legii, cu condiţia menţinerii, pe o perioadă de 5 ani, a uzului şi a interesului public. Până la intrarea în vigoare a actului prin care s-a dispus darea în administrare, imobilul se află în custodia instituţiei care a solicitat preluarea în administrare. Instituţia care are bunul în custodie are obligaţia inventarierii acestuia, potrivit legii.
	Față de cele de mai sus, am inițiat prezentul proiect de hotărâre prin care am propus constituirea unei Comisii pentru analiza și soluționarea cererilor debitorilor care solicită stingerea unor creanțe fiscale, prin trecerea în proprietatea publică a Municipiului Brad a unor bunuri imobile.
	Componenta comisiei  propun să fie următoarea: președinte, vicepreședinte și 3 membri din aparatul de specialitate al Primarului Municipiului Brad.
	Precizez că această comisie se va organiza și va funcționa potrivit Regulamentului de organizare și funcționare, prevăzut în Anexa nr. 1 la Proiectul de hotărâre nr. 76/11829/19.05.2021.
	Cuprinsul cererii privind stingerea creanțelor fiscale administrate de organul fiscal local, prin trecerea în proprietatea publică a Municipiului Brad a unor bunuri imobile proprietate a debitorilor sunt stabilite în Anexa nr. 1 la Regulament.
	Documentația care însoțește cererea privind stingerea creanțelor fiscale
administrate de organul fiscal local, prin trecerea în proprietatea publică a Municipiului Brad a unor bunuri imobile proprietate a debitorilor este stabilită în Anexa nr. 2 la Regulament.
	În contextul celor de mai sus supun spre dezbatere Consiliului Local al Municipiului Brad proiectul de hotărâre în forma prezentată.
	Invoc în susținerea propunerii mele prevederile art. 263 din Legea nr. 207/2015 privind Codul de procedură fiscală, cu modificările și completările ulterioare.

